መንግስት ለአድዋ ፓን-አፍሪካ ዩኒቨርሲቲ ግንባታ ማስጀመሪያ 200 ሚሊዮን ብር መድቧል – ጠ/ሚ ሃይለማሪያም ደሳለኝ
በአድዋ ለሚገነባው ፓን-አፍሪካ ዩኒቨርሲቲ ግንባታ ማስጀመሪያ የሚሆን 200 ሚሊዮን ብር መንግስት መመደቡን የኢ.ፌ.ዲ.ሪ. ጠቅላይ ሚኒስትር ሃይለማሪያም ደሳለኝ ገልጸዋል፡፡አቶ ሃይለማርያም በዩኒቨርሲቲው ራዕይና ተልዕኮ ላይ የጋራ መግባባት ለመፍጠር በተዘጋጀው ጉባዔ ላይ ባደረጉት ንግግር የዩኒቨርሲቲው ግንባታ በዚህ ዓመት እንዲጀመር ለማስቻል መንግስታቸው መነሻ ገንዘብ መመደቡን ጠቁመዋል፡፡እያንዳንዱ  ክልልም ለዩኒቨርሲቲው ግንባታ የራሱን አስተዋጽኦ እንዲያበረክትም ጥሪ አቅርበዋል፡፡ዩኒቨርሲቲው የኢትዮጲያ መንግስት ተቋም እንዳልሆነ አጽንኦት ሰጥተው የተናገሩት ጠቅላይ ሚኒስትር ሃይለማርያም መላው አፍሪካዊያን እና በአለም ዙሪያ የሚገኙ የነጻነት ታጋዮች ለግንባታው ድጋፍ እንዲያደርጉ መንግስት ሰፊ የዲፕሎማሲ ስራ ይሰራልም ብለዋል፡፡በሌላው አለም  ታላላቅ  ጦርነቶች የየራሳቸው የጦር  ሙዚየም  ቢኖራቸውም   የአድዋ ጦርነት ግን  የመታሰቢያ ሙዚየም እንኳ  እንደሌለው ጠቅላይ ሚኒስትሩ አስታውሰው የባህልና ቱሪዝም ሚኒስትር ይህንን የቤት ስራ እንዲወስድ መመሪያ መሰጠቱን ተናግረዋል፡፡የአድዋ ድል ከአንድ የጦርነት ድልም በላይ ነው ያሉት አቶ ሃይለማርያም ኢትዮጲያዊያን የአድዋ ድል በዓል ቀንን ከመዘከር ባለፈ ቋሚ መታሰቢያ ማቆም አለመቻሉንም እንዲሁ አውስተዋል፡፡በመሆኑም ኢትዮጲያን ይህንን ድል በተቀዳጁበት አድዋ  የዚህ ዩኒቨርሲቲ መቋቋም ድሉን ተቋማዊ በሆነ መንገድ ለማክበር ከፍተኛ አስተዋጽኦ ይኖረዋል ብለዋል፡፡የአድዋ ፓን-አፍሪካ ዩኒቨርሲቲ መቋቋም የጸረ-ቅኝ ግዛት ትግልን ለማጥናት ለሚፈልጉ ባለሙያዎች ማዕከል በመሆን ያገለግላልም ተብሏል፡፡ 